চল্লিশের ও পঞ্চাশের দশকে নর-নারীর সম্পর্কের নতুন মূল্য নিরূপণ, ফ্রয়েডীয় বিশ্লেষণে মানবমনের অন্ধকার দিক সম্পর্কে নবীন আলোকপাত ও মার্কসবাদী সাহিত্য-আন্দোলনের ভেতর দিয়ে মানবিক চেতনার বিকাশ বাংলা ছোটগল্পের অন্তঃপুরে নতুন চেতনার সৃষ্টি করেছিল। একই সঙ্গে শিল্প ও সাহিত্যের সৃজনভূমিতে এই বিভাব নব চৈতন্যের সৃষ্টি করেছিল। গতানুগতিকতামুক্ত নব্য জীবনবাদী ধারার সূচনা বাংলা ছোটগল্পকে পরিণতমনস্ক করে তুলেছিল। লেখা হয়েছিল এমনসব ছোটগল্প যা ছিল দ্যুতিময়, জীবনের নানাদিকের উন্মোচনে ঋদ্ধ।